አልማ የብር ኢዮቤልዩ በዓሉን በድምቀት አከበረ
አማራ አቀፍ ልማት ማህበር (አልማ) 12ኛ መደበኛ ጉባኤውን በባህር ዳር ከተማ ያካሄደ ሲሆን 25ኛ ዓመት የብር ኢዮቤልዩ በዓሉንም በተለያዩ መርሃ ግብሮች በድምቀት አክብሯል፡፡
አአበጉባኤው መክፈቻ ንግግር ያደረጉት የአልማ የስራ አመራር ቦርድ ሰብሳቢና የፌደራልና አርብቶ አደር ልማት ጉዳዮች ሚኒስትር  አቶ ካሳ ተክለ ብርሃን እንዳሉት ባለፉት ዓመታት ረሃብ፣ ዕርዛት፣ በሽታና ሞት የክልላችን ዘግናኝ ገፅታዎች ነበሩ፡፡ አልማም ይህን ድህነት ለመናድ ህዝብን አስተባብሮ ብቅ ያለ እና ተስፋ የሰነቀ ድርጅት እንደነበር አስታዉሰዉ ትልቁ የልማት ሃይል ህዝብ ነው የሚል እምነት የነበረው በመሆኑ ማህበሩ ይህንን ሃይል ወደ ተጨባጭ የልማት አቅም የመቀየር ሥራ ግን ቀላል እንዳልነበር አስገንዝበዋል፡፡
 አልማ ያልተማከለ አደረጃጀት መከተሉና ከአባላቱ ከሚሰበሰበው ገንዘብ ውስጥ 80 በመቶ የሚሆነውን ለአካባቢ ልማት እንዲውል ማድረጉ አርሶ አደሩ በድርጅቱ ላይ የማይናወጥ እምነት እንዲይዝ አድርጓል፡፡ የከተማ ነዋሪዎችና የመንግስት ሰራተኞችም አልማ የልማት ብርሃን መሆኑን በመገንዘብ ከየወር ገቢያቸው የሚያደርጉት ድጋፍ ለድርጅቱ ጠንካራ የሀብት እና የእውቀት ምንጭ ነው፡፡ በክልሉና ከክልሉ ውጭ የሚኖሩ ባለሃብቶችና በጎ አድራጎት ድርጅቶች አልማ አሁን ለደረሰበት ደረጃ የበኩላቸውን ድርሻ በማበርከት ላይ ይገኛሉም ብለዋል፡፡
 አቶ ካሳ አክለውም አልማ ቅድመ መደበኛ ትምህርት፣ ጤናና የሥራ ፈጠራን ዋነኛ የትኩረት አቅጣጫ በማድረግ በርካታ ውጤቶችን አስመዝግቧል፡፡ አሁንም ቢሆን ለልማት ዝግጁ የሆነውን ታታሪ ህዝባችንን ይዘን በክልላችን ድህነትና ኋላቀርነት ላይ አንፀባራቂ ድል እንጎናፀፋለን ብለዋል፡፡ 
 የአማራ ብሔራዊ ክልላዊ መንግስት ምክር ቤት ምክትል አፈ-ጉባኤ ክብርት ወ/ሮ ወርቅሰሙ ማሞ በበኩላቸው የክልላችን ልማት የህዝባዊ ማህበራትንና መንግስታዊ ያልሆኑ ሃይሎች የተቀናጀ ጥረት በመጠየቁ አልማ ባለፉት 25 ዓመታት የክልሉን ህዝብ እውቀት፣ ጉልበት፣ ቁሳቁስና ገንዘብ በማስተባበር ስኬታማ ተግባር ማከናወን ችሏል፤ አልማ ማህበራዊ የልማት ክፍተቶችን በመለየት ከመንግስት ጎን ፈጥኖ በመሰለፍ በአሁኑ ሰዓት ሚሊዮኖችን አሰልፎ የተደራጀ የህዝብን አቅም ለልማት በማዋል በራስ አቅም የመልማት አስተሳሰብን ወደ ላቀ ደረጃ ማድረስ የቻለ የልማት ማህበር ነው ብለዋል፡፡
 ወ/ሮ ወርቅሰሙ እንዳሉት አልማ የክልሉን ህዝብ ማህበራዊ ችግሮች በራስ አቅም መፍታት የሚያስችል ራዕዩን ዕውን ለማድረግ በሚያደርገው ርብርብ የክልሉ መንግስት ድጋፉን አጠናክሮ እንደሚቀጥልና በእስከ አሁኑ የማህበሩ ስኬታማ ስራ ላይ አስተዋፅኦ ላደረጉ አባላትና አጋር ሃይሎች በሙሉ ምስጋና በክልሉ መንግስት ስም አቅርበዋል፡፡ በጉባኤው የ5 ዓመት መርሃ-ግብር ዕቅድ አፈፃፀም ሪፖርት ቀርቦ ጉባኢተኛው ተዋያይቶበታል፡፡